《入云栖坞》
清代·吴衡照

江水流不到，崖根袅成路。竹叶阴深沈，鸣禽叫啸赴。

自为小村落，安禅结茅住。土室蜗曲盘，香龛燕分护。

空际落疏钟，冷翠飒如注。泉响四围答，经声出高树。

手把青松枝，招提澹容与。僧雏不解事，开窗放云去。

作者简介：（1771—?）浙江仁和人，原籍海宁，字夏治，号子律。嘉庆十六年进士。官金华教授。精通诗词音律。有《莲子居词话》、《辛卯生诗》。